Alkuperänimityksen ja maantieteellisten merkintöjen suojasta annetun asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2003/C 153/05)

Tämä julkaiseminen sisältää oikeuden vastustaa rekisteröintiä mainitun asetuksen 7 ja 12 d artiklassa tarkoitetulla tavalla. Väitteet hakemusta vastaan on tehtävä jäsenvaltion, WTO:n jäsenvaltion tai 12 artiklan 3 kohdan mukaista menettelyä noudattaen hyväksytyn kolmannen maan toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4.6 kohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

NEUVOSTON ASETUS (ETY) N:o 2081/92

REKISTERÖINTIHAKEMUS: 5 ARTIKLA

SAN (x) SMM ( )

Kansallisen asiakirjan numero: 05/2001

1. Jäsenvaltion toimivaltainen viranomainen: Nimi: Ministero delle Politiche agricole e forestali

Osoite: Via XX Settembre, 20, I-00187 Roma

Puhelin (39-06) 481 99 68

Faksi (39-06) 42 01 31 26

Sähköposti: qualita@politicheagricole.it

2. Hakijaryhmittymä: 2.1 Nimi: Associazione Castanicoltori della Garfagnana

2.2 Osoite: Piazza Olindo Dini, 4, I-55032 Castelnuovo di Garfagnana (LU)

Puhelin: (39-05) 83 64 13 63

2.3 Kokoonpano: tuottaja/jalostaja (x) muu ( )

3. Tuotelaji: Luokka 1.6 - Hedelmät, vihannekset ja vilja tuoreina ja jalostettuina - kastanjajauho

4. Eritelmä:

(yhteenveto 4 artiklan 2 kohdan edellytyksistä)

4.1 Nimi: "Farina di Neccio della Garfagnana"

4.2 Kuvaus: seuraaviin lajikkeisiin kuuluvista, 4.3 kohdassa tarkoitetulta alueelta peräisin olevista kastanjoista saatu jauho:

- Carpinese

- Pontecosi

- Mazzangaia

- Pelorosa

- Rossola

- Verdola

- Nerona

- Capannaccia.

Farina di Neccio della Garfagnana -kastanjajauhon tärkeimmät ominaisuudet ovat:

- hiukkaskoko: hieno, niin kosketettaessa kuin maistettaessa,

- enimmäiskosteuspitoisuus: 13 %,

- väri: valkoisesta tumman norsunluunväriseen,

- maku: makea, lievästi karvas jälkimaku,

- haju: kastanjainen.

4.3 Maantieteellinen alue: Maantieteellinen alue, jolla tuotetaan Farina di Neccio della Garfagnana -kastanjajauhoa, käsittää seuraavien Luccan provinssiin kuuluvien kuntien alueet: Castelnuovo di Garfagnana, Castiglione Garfagnana, Pieve Fosciana, San Romano di Garfagnana, Sillano, Piazza al Serchio, Minucciano, Camporgiano, Careggine, Fosciandora, Giuncugnano, Molazzana, Vergemoli, Vagli, Villa Collemandina, Gallicano, Borgo a Mozzano, Barga, Coreglia Antelminelli, Fabbriche di Vallico ja Bagni di Lucca.

4.4 Alkuperätodisteet: Neccio-kastanjajauhoa käytetään nykyisin lähes yksinomaan konditoria-alan tarpeisiin, mutta se on vuosisatojen ajan kuulunut maaseutuväestön peruselintarvikkeisiin Garfagnanassa. Monissa kreikkalaisissa teoksissa on ylistetty Luccan provinssin (johon myös Garfagnana kuuluu) kastanjajauhoa, jolla voidaan eräissä tapauksissa jopa korvata viljoista saatu jauho. Konkreettisena viitteenä voidaan mainita, että Bargan kunnassa on sovellettu vuodesta 1360 alkaen hyvin tiukkoja määräyksiä kastanjoiden keräämiseen ja vientiin ja jopa asetettu vero kastanjajauholle. Tämän lisäksi Luccan kaupungissa on sovellettu vuodesta 1489 alkaen erityistä lakia kastanjaviljelmien ja kastanjajauhon suojelemiseksi, mikä osoittaa, miten suuri merkitys näillä tuotteilla on paikallisväestölle. Carlo Roncaglia arvioi Garfagnanan maakuntaa koskevissa tilastoissa vuonna 1847 kastanjapuiden lukumääräksi kaksi miljoonaa ja totesi, että kyseiset tuotteet eli kastanjat ja niistä saatava jauho ovat paikallisväestölle välttämättömiä viljojen vähäisyyden vuoksi. Tuotteen jäljitettävyyden varmistamiseksi valvontaelin ylläpitää rekistereitä, joihin merkitään tuottajat, kuivaamot ja myllyt, joissa tuote jalostetaan.

4.5 Tuotantomenetelmä: Koska kyseessä on metsätaloudesta ilman erityisiä viljelymenetelmiä saatu tuote, laatuvaatimuksissa määrätään ainoastaan istutustiheydestä, joka saa olla enintään 150 kastanjapuuta hehtaaria kohti.

Kastanjat on kuivattava perinteisissä kuivaamoissa (metati). Kuivaus tapahtuu hiljaisella tulella, johon käytetään yksinomaan kastanjapuista saatua puuta. Kastanjat muodostavat kuivaamossa vähintään 20 ja enintään 90 senttimetrin paksuisen kerroksen, jotta kosteus pääsee haihtumaan muodostamatta kosteustaskuja, joiden seurauksena kastanjoihin saattaisi jäädä epämiellyttävä maku.

Vähintään 40 päivää kestävän kuivauksen jälkeen kastanjat kuoritaan perinteisillä laitteilla, tuuletetaan koneellisesti tai perinteisin menetelmin (manuaalisista välineistä saatavan puhallusilman avulla) ja tarkistetaan käsin kaikkien epäpuhtauksien poistamiseksi.

Kuivattujen ja kuorittujen kastanjoiden paino voi olla enintään 30 prosenttia raakojen kastanjoiden painosta. Kuivatut kastanjat jauhetaan kivimyllyissä kastanjajauhoiksi (farina di neccio).

Myllyssä voidaan jauhaa päivässä enintään 500 kiloa kuivattuja kastanjoita. Jos kyseinen määrä ylittyy, tuote muuttuu suuresta nopeudesta johtuvan kuumentumisen seurauksena pahanmakuiseksi ja karkeasyiseksi.

4.6 Yhteys maantieteelliseen alkuperään: Metsässä kasvavana lajina kastanjapuu on selkeästi luonnollisessa yhteydessä maantieteelliseen alueeseen, riippumatta ihmisasutuksesta ja ihmisen toiminnasta kyseisen lajin hyödyntämiseksi tehokkaasti.

Yleisesti ottaen on korostettava, että kastanjapuuta esiintyy alueilla, joiden maaperä- ja ilmasto-olosuhteet ovat erityisen suotuisat, ja lajia on vaikea istuttaa uusille alueille, joilla sitä ei luonnostaan esiinny, vaikka niillä vallitsevat maaperä- ja ilmasto-olosuhteet vastaisivatkin alkuperäisen kasvupaikan olosuhteita.

Luccan provinssin ja erityisesti Garfagnanan osalta on olemassa lukuisia asiakirjoja, joista ilmenee - jo antiikin ajoista lähtien - kastanjapuun ja sen hedelmien myönteinen vaikutus paikallisväestön talouteen ja ravitsemukseen. Tästä syystä alueen asukkaat ovat pyrkineet hyödyntämään kastanjapuun tuotteita mahdollisimman tehokkaasti.

Jos tarkastellaan yksinomaan kastanjajauhoa - ja tässä tapauksessa nimen omaan farina di Neccio della Garfagnana -kastanjajauhoa, on aiheellista korostaa, että sen tuotanto on jo ammoisista ajoista lähtien kannustanut ihmisiä toteuttamaan jalostusta helpottavia toimia. Tästä syystä alueelta löytyy runsaasti laitteita, joita käytetään kastanjoiden kuivaamiseen ja jauhamiseen.

Karkeasti arvioiden kyseisellä alueella oli 1950-luvulla noin 5000 kuivaamoa (metati), ja jo vuonna 1800 siellä oli noin 245 myllyä.

Näiden rakenteiden arkkitehtoniset erityispiirteet ovat niin ainutlaatuisia, että kunnallisissa rakentamissäädöksissä on vaatimuksia niiden säilyttämiseksi, sillä niitä pidetään osana paikallista kulttuuria ja osoituksena voimakkaasta siteestä paikalliseen ympäristöön.

Huomioon otettavia näkökohtia ovat luonnollisesti myös todisteet siitä, miten tärkeä osa paikallista ruokavaliota kastanjajauho on ollut. Alueen tyypillisiä reseptejä ovat muiden muassa kastanjajauhosta valmistettu polenta, "manafregoli" (maidon kanssa keitetty kastanjajauho), "castagnaccio" (pizza, joka on valmistettu kastanjajauhosta, öljystä, pähkinöistä ja pinjansiemenistä) sekä Garfagnanan alueelle tyypillinen neccio-leipä, jonka leivontaan käytetään jauhoa, vettä ja suolaa.

4.7 Valvontaelin: Nimi: A.I.A.B. - Associazione Italiana Agricoltura Biologica

Osoite: Strada Maggiore, 29 I-40125 Bologna

4.8 Merkintä: Suojatulla alkuperänimityksellä varustettu Farina di Neccio della Garfagnana -kastanjajauho voidaan saattaa myyntiin vasta kunkin vuoden joulukuun ensimmäisen päivän jälkeen. Tuotteet, joiden valmistuksessa, jalostuksessa tai käsittelyssä sitä käytetään raaka-aineena, voidaan saattaa kulutukseen pakkauksissa, joissa on viittaus kyseiseen nimitykseen ilman yhteisön tunnusta, seuraavin edellytyksin:

- Varmennettu Farina di Neccio della Garfagnana SAN -kastanjajauho on tuotteen ainoa kyseiseen tavaraluokkaan kuuluva ainesosa;

- Farina di Neccio della Garfagnana -SMM-merkinnän käyttäjien on saatava siihen lupa kyseisen nimityksen rekisteröinnin kautta myönnettyjen immateriaalioikeuksien haltijoilta, jotka ovat maa- ja metsätalousministeriön toimeksiannosta muodostaneet nimityksen suojaamisesta vastaavan ryhmittymän. Kyseinen ryhmittymä huolehtii myös käyttäjien merkitsemisestä asianmukaisiin rekistereihin ja suojatun nimityksen moitteettomasta käytöstä. Jollei tällaista ryhmittymää ole muodostettu, edellä mainituista toimenpiteistä huolehtii maa- ja metsätalousministeriö (MIPAF), joka on asetuksen (ETY) N:o 2081/92 täytäntöönpanosta vastaava kansallinen viranomainen.

SMM-merkinnän käyttö sitä sisältävissä tai siitä jalostetuissa tai valmistetuissa tuotteissa sallitaan voimassa olevien sääntöjen mukaisesti ainoastaan viittauksena tuotteen ainesosien luettelossa.

Tuottaja voi myydä suojatulla alkuperänimityksellä varustettua Farina di Neccio della Garfagnana -kastanjajauhoa ainoastaan läpinäkyvissä pusseissa, jotka on pakattu pahviseen suojakääreeseen. Pakkausten paino on joko 500 grammaa tai yksi kilogramma. Ravintoloille, konditorioille ja muille jalostajille myytäväksi tarkoitettu kastanjajauho voidaan pakata 12 kilon pakkauksiin, jotka sisältävät kaksi läpinäkyvää ja sinetöityä kuuden kilon pussia.

Kyseiset pakkaukset on suljettava ja sinetöitävä siten, ettei niiden sisältöä voida vaihtaa sinettiä murtamatta. Sinetti koostuu lähtemättömällä tavalla kiinnitetystä etiketistä, jossa on oltava seuraavat merkinnät:

a) ilmaisu "Farina di Neccio della Garfagnana" ja välittömästi sen alla ilmaisu "Denominazione Origine Protetta" (D.O.P.), eritelmän osana olevan liitteen mukaisesti;

b) tuottajan etu- ja sukunimi tai toiminimi sekä tuotteen pakkaajan nimi ja toimipaikka (riippumatta siitä, onko tuottaja sama kuin pakkaaja);

c) pakkausten sisältämä alkuperäinen määrä tuotetta voimassa olevien mittayksiköitä koskevien vaatimusten mukaisesti ilmaistuna.

Etiketissä on oltava myös Euroopan unionin SMM-tunnus, sellaisena kuin se on määritelty asetuksessa (EY) N:o 1726/98.

Etikettiin ei saa merkitä muita kuin tässä eritelmässä nimenomaisesti mainittuja laatuominaisuuksia, ei myöskään adjektiiveja "extra", "superiore", "fine", "scelta", "selezionata" ja niiden kaltaisia adjektiiveja. Siihen ei myöskään saa merkitä mainostamistarkoituksessa annettuja mainintoja tai tietoja, jotka johtavat kuluttajia harhaan.

Tuottajaa ja pakkauspaikkaa koskevat tiedot ovat sallittuja.

4.9 Kansalliset vaatimukset: -

EY N:o: G/IT/00196/01.05.15.

Täydellisen asiakirjan vastaanottopäivä: 21.3.2003.